后汉书光武纪赞
范晔 (NanBei)
赞曰：炎政中微，大盗移国。九县飙回，三精雾塞。民厌淫诈，神思反德。世祖诞命，灵贶自甄。沈机先物，深略纬文。寻邑百万，貔虎为群。长毂雷野，高旗彗云。英威既振，新都自焚。虔刘庸代，纷纭梁赵。三河未澄，四关重扰。神旌乃顾，递行天讨。金汤失险，车书共道。灵庆既启，人谋咸赞。明明庙谋，赳赳雄断。于赫有命，系我皇汉。